Sofie Svava
Sofie Svava er en dansk fodboldspiller, der spiller for den spanske klub Real Madrid og for det danske landshold. Hun har spillet 41 landskampe og scoret 3 mål for Danmark (pr. 5. juli 2023). Sofie Svava er forsvarsspiller.
Sofie Svava indledte sin seniorkarriere i Brøndby IF i 2017 og nåede at vinde både pokalturneringen i 2018 og det danske mesterskab i 2019, inden hun i juli samme år skiftede til den svenske klub FC Rosengård, hvor hun blev klubkammerater med landsholdkollegaen Sanne Troelsgaard. I sin debutsæson i klubben vandt Sofie Svava det svenske mesterskab, og i januar 2021 fortsatte hun karrieren i tyske Wolfsburg. Med Wolfsburg blev hun bl.a. tysk pokalmester, før hun i januar 2022 skiftede til Real Madrid i Spanien.
Sofie Svava har spillet 41 landskampe (8 mål) på diverse ungdomslandshold og debuterede på A-landsholdet den 21. januar 2019 i en venskabskamp mod Finland. Ved EM-slutrunden i 2022 (udsat fra 2021 pga. coronapandemien), hvor Danmark blev slået ud allerede efter gruppespillet, spillede hun to kampe. Svava var også med i truppen til VM i 2023, men kom ikke på banen.